钦定古今图书集成/明伦汇编/闺媛典/第003卷 > 郑氏女孝经 > 《广要道章第十二》
## 钦定古今图书集成/明伦汇编/闺媛典/第003卷 > 郑氏女孝经 > 《广要道章第十二》

《大家》曰：“女子之事舅姑也，竭力而尽礼；奉娣姒也，倾
心而罄义。抚诸孤以仁，佐君子以智。与娣姒之言信，
对宾侣之容敬。临财廉，取与让，不为苟得，动必有方，
贞顺勤劳，勉其荒怠，然后慎言语，省嗜欲，出门必掩
蔽其面。夜行以烛，无烛则止。送兄弟不逾于阈。此妇
人之要道，汝其念之。”